KIRJALLINEN KYSYMYS E-3893/02

esittäjä(t): Erik Meijer (GUE/NGL) komissiolle

(14. tammikuuta 2003)

Aihe: TABD:issa (Transatlanttinen yritystenvälinen vuoropuhelu) EU:n puolesta otettujen kantojen julkisuus ja näiden neuvottelujen vaikutukset EU:n politiikkaan

1. Onko komissio huomannut, että viime vuosina yleinen kiinnostus maailmanmarkkinoiden kehitykseen ja kauppasopimuksiin on lisääntynyt erityisesti niiden keskuudessa,

jotka ovat huolestuneita demokratian, ympäristönsuojelun ja tulonjaon tulevaisuudesta maailmassa sekä viranomaisten tarjoamien palvelujen säilymisestä niillä, jotka ovat niistä eniten riippuvaisia?

2. Mitä komissio tekee huolehtiakseen uudesta tiedontarpeesta, jota kasvanut kiinnostus herättää muissakin kuin perinteisesti kaupasta kiinnostuneiden keskuudessa? Aikooko komissio laajentaa tiedotusta?

3. Mikä on ollut Transatlanttisen yritystenvälisen vuoropuhelun (TABD) merkitys EU:n päätöksentekoprosessille, neuvotteluille EU:n ja USA:n välillä ja EU:n kannalle Maailman kauppajärjestön kanssa käytävissä neuvotteluissa? TABD toimii epävirallisena prosessina, jossa eurooppalaiset ja amerikkalaiset yritykset ja kaupalliset järjestöt antavat suosituksia EU:n ja USA:n yhteisestä kauppapolitiikasta.

4. Kuka on vastuussa annettujen suositusten ja valmisteltavien asiakirjojen julkisuudesta silloin, kun asiakirjoissa on komission kannanmäärityksiä ja vastauksia yrittäjien ja heidän järjestöjensä kysymyksiin ja ideoihin? Sovelletaanko tässä yhteydessä asetuksen (EY) N:o 1049/2001(1) 4 artiklan 6 kohtaa ja mitkä poikkeukset julkisuudesta tällöin ovat voimassa?

5. Miksi komissio katsoo vastauksessaan oikeusasiamiehen suosituksiin asiassa nro 1128/2001/IJH, että komission työn julkisuus bilateraalisissa neuvotteluissa USA:n kanssa tai maailmanlaajuisissa neuvotteluissa rajoittaa komission kansainvälistä neuvotteluasemaa? Miksi komissio ei pidä julkisuutta välineenä, jolla saadaan Euroopan yleinen mielipide liikkeelle ja kannattamaan asioita?

6. Katsooko komissio, että nykyinen julkisuuden ja avoimuuden puute on Euroopan unionin peruskirjan mukainen? Jos katsoo, niin miksi?

7. Onko komissio valmis lisäämään TABD:in yhteydessä esittämiensä kannanottojen julkisuutta siten, että myös komission ja TABD:in välisten kokousten pöytäkirjat olisivat saatavilla kauppapolitiikan pääosaston sivustoilta, jotta kiinnostuneet ja asianosaiset vastedes eivät olisi riippuvaisia yksinomaan TABD:in sivustoilta mahdollisesti saatavasta materiaalista?

(1) EYVL L 145, 31.5.2001, s. 43.

Erkki Liikasen komission puolesta antama vastaus

(17. helmikuuta 2003)

1. Globalisaatio ja kauppapolitiikan toimintapiirin laajentuminen ovat tehneet näistä kysymyksistä kiinnostavia myös muille kuin niiden toimintaan perinteisesti osallistuville. Koska kauppapolitiikka vaikuttaa globalisaatioon, se herättää julkisuudessa huolta, olipa kyseessä ympäristö, julkiset palvelut, yhteiskunnallisten kysymysten huomioon ottaminen kaupankäynnissä, elintarvikkeiden laatu tai kulttuurinen monimuotoisuus. Komissio on tietoinen siitä vastuusta, joka unionilla johtavana kauppamahtina on niin kansalaisiaan kuin kumppaneitaan kohtaan. Yksi unionin tavoitteista Dohassa 9.14. marraskuuta 2001 järjestetyn Maailman kauppajärjestön (WTO) ministerikokouksen yhteydessä olikin laajentaa uuden neuvottelukierroksen asialistaa näihin uusiin haasteisiin ja edistää monenvälistä toimintaa ja laillisuusperiaatetta kansainvälisissä kauppasuhteissa.

2. Toimielinten tiedotusyhteistyöryhmä (GII) johon parlamentti kuuluu hyväksyi 24. syyskuuta 2002 komission ehdotukseen perustuvan tiedotusstrategian vuodeksi 2003. Sen ensisijaisista toimintakohteista neljäs koskee Eurooppaa maailmassa, ja tähän liittyvät tiedotustavoitteet ovat seuraavat:

(i) edistetään tasapainoisemman mielikuvan syntymistä globalisaatiosta tuomalla esiin markkinoiden avautumisesta seuraavat hyödyt ja mahdollisuudet sekä tähän liittyvät unionin vahvat puolet;

(ii) hyödynnetään nykyistä toimintaa ja kauppapolitiikkaan liittyvää säännöstöä eurooppalaisten yhteisenä strategiana ja vastauksena globalisaatiolle;

(iii) korostetaan periaatteita ja arvoja, joita unioni puolustaa koko maailman tasolla.

3. Transatlanttinen yritystenvälinen vuoropuhelu (Trans-Atlantic Business Dialogue, TABD) on transatlanttisen kuluttaja-asioita koskevan vuoropuhelun (Trans-Atlantic Consumer Dialogue, TACD) ja transatlanttisen ympäristöasioita koskevan vuoropuhelun (Trans-Atlantic Environmental Dialogue, TAED) kanssa yksi useista elimistä, jotka perustettiin vastauksena komission ja Yhdysvaltain hallituksen yhteiseen julkilausumaan niiden Madridissa vuonna 1995 pitämässä huippukokouksessa. Tämän johdosta perustettiin uusi transatlanttinen toimintaohjelma (New Transatlantic Agenda), joka kattaa yhteistyön kauppaan ja investointeihin liittyvissä kysymyksissä. Sen tavoitteisiin kuuluu muun muassa siltojen rakentaminen yli Atlantin erityisesti kannustamalla unionin ja Yhdysvaltojen yksityisiä toimijoita ja poliittisia päätöksentekijöitä luomaan konkreettisia yhteyksiä.

Nämä elimet antavat julkisia suosituksia komissiolle ja Yhdysvaltain hallitukselle. Ne kutsutaan vuorotellen esittämään näkemyksiään johtajille unionin ja Yhdysvaltojen huippukokouksissa. Komissio pitää kaikkien näiden vuoropuhelujen panosta yhtä tärkeänä ja erittäin arvokkaana, kun se pyrkii kehittämään ja vahvistamaan tasapainoista ja vakaata transatlanttista yhteydenpitoa.

Osallistuminen näiden elinten toimintaan on avointa sidosryhmille eri aloilla.

4. Euroopan parlamentin, neuvoston ja komission asiakirjojen saamisesta yleisön tutustuttavaksi 30. toukokuuta 2001 annettua asetusta (EY) N:o 1049/2001 sovelletaan kokonaisuudessaan. Poikkeuksia voivat olla ainoastaan kyseisen asetuksen 4 artiklassa säädetyt poikkeukset.

5. Mitä tulee komission vastaukseen oikeusasiamiehen asiassa nro 1128/2001/IJH antamaan suositusluonnokseen, komissio haluaa huomauttaa, että kyseinen valitus koski ainoastaan muutamia muistio- ja keskusteluasiakirjoja, jotka oli laadittu sisäiseen käyttöön. Valtaosa asiakirjoista, joihin valittaja oli halunnut tutustua, on joko saatavilla Internetissä tai komissio on julkistanut ne. Komission lähestymistapa jonka oikeusasiamies vahvisti asian käsittelyn lopettamista koskevassa lopullisessa päätöksessään 9. joulukuuta 2002 on se, että sisäisten kannanottojen ja harkittavana olleiden vaihtoehtojen julkistaminen heikentäisi komission neuvotteluasemaa, koska neuvottelukumppanit saisivat näin tietoa mahdollisista kompromisseista, jotka komissio voisi olla valmis tekemään neuvottelujen myöhemmässä vaiheessa.

6. Komission soveltama avoimuuspolitiikka noudattaa perusoikeuskirjaa ja erityisesti sen 42 artiklaa, joka koskee oikeutta tutustua asiakirjoihin. Tämä perusoikeuskirjan artikla vastaa EY:n perustamissopimuksen 255 artiklaa, joka on pantu täytäntöön edellä mainitulla asetuksella (EY) N:o 1049/2001, jota sovelletaan kokonaisuudessaan TABD:hen liittyviin asiakirjoihin. Kuten seuraavassa kohdassa lisäksi todetaan, komissio harjoittaa tällä alalla aktiivista avoimuuspolitiikkaa, joka ylittää EY:n perustamissopimuksen määräyksistä aiheutuvat velvoitteet.

7. Kaikki TABD:n suositukset ovat sen Internet-sivustolla (http://www.tabd.com). Lisäksi niihin ja niitä koskeviin komission kannanottoihin voi tutustua komission Europa-sivustolla Internetissä. Arvoisat parlamentin jäsenet, jotka seuraavat Unionin ja Yhdysvaltojen kauppapoliittista toimintaa, tuntevat hyvin TABD:n työn ja heitä pyydetään myös osallistumaan siihen.